钦定古今图书集成/明伦汇编/官常典/第603卷 > 郁容
## 钦定古今图书集成/明伦汇编/官常典/第603卷 > 郁容

按《苏州府志》：“容字弘德，常熟人。成化甲辰进士，授刑
部主事。都御史秦纮与安远侯柳溥以事交讼，久不
决。尚书何乔新属容谳之，容竟直纮，抵溥于罪。容后
至南都，秦已为户部尚书，容避不往见，秦服其义，升
河南司员外郎。御史李兴出按陕西，坐滥刑下狱。巨
珰杨某欲坐死，容援法以争，兴得末减。杨谓容右，兴”，
调抚州府通判。居三年，以荐陞知澧州，擢云南按察
司佥事。所巡地方产金，每销矿，金户率有例入，容至
禁绝之。蛮贼阿则聚山谷，久为乱，容被檄讨之，以计
散其党，卒就擒。叙功，丁母忧归，不置南中一物，人重
其廉。所著有《见庵集》。